Որքան մոտենում են ընտրությունները, այնքան ակտիվանում են մեր քաղաքական գործիչները, կուսակցապետերը: Անգամ` մոռացության մատնված «դեմքերը», ովքեր ընտրությունները վերհառնումի ու քաղաքական վերակենդանացման միջոց են համարում: Նրանք երևում են հեռուստաէկրաններին, տարբեր ասուլիսների սրահներում, ջանադրաբար կուրծք են ծեծում` ժողովրդի աչքին «պուպուշ» երևալու համար: Տառապելով քաղաքական ամնեզիայով` մի ողջ ժողովրդի կամենում են տանել դեպի այս ամնեզիան` մոռացության տալու համար իրենց իսկական դեմքն ու նկարագիրը, ձախավերության դատապարտված իրենց գործունեությունը: Հենց սրանք են ծնունդ տալիս մի իրավիճակի, որին կարող ենք նաև դեժավյու կոչել` առավել «ռելիեֆ» ներկայացնելու համար ամեն ինչ: Անցած ուրբաթ գիշեր դեժավյուի «հրաշալի» օրինակ ցույց տվեց «Օրինաց երկիր» կուսակցության նախագահ Արթուր Բաղդասարյանը` արդեն իսկ բացելով հոգեհարազատ պոպուլիզմի «պարկը»: